             PRIMUL DICȚIONAR TEHNIC ROMÂNESC
„ Această osteneală mi-am dat mie pe la anul 1848 de am cules şi am adunat o mare parte de cuvinte pe care le-am lămurit pe cât s-a putut prin altele cunoscute, precum înştiinţasem atunci prin Foaia de Transilvania. Ne-îndemânările tiparului a prelungit darea la lumină acestui dicţionăraş până acum, când văzând şi trebuinţa crescândă din zi în zi cu îndreptările şi adăugirile putincioase s-a tipărit precum se vede”. Aşa vestea Teodor Stamati în Precuvântare apariţia în anul 1851 la Tipografia Buciumului Român din Iaşi a Dicionăraşului Românesc de cuvinte tehnice şi altele greu de înţelesu.
Dicţionarul este de format mic ”de buzunar” 13x8 ( în 18) la care s-a utilizat hârtie  groasă rezistentă îngălbenită cred în timp, legată în carton şi acoperită cu piele frumos ornamentată în carouri haşurate prin presare. Sunt urme de vopsea roşie cu care au fost vopsite paginile pe cant în exterior.
 Pe lângă foaia de titlu, dicţionarul conţine Precuvântarea de nouă pagini numerotate cu cifre romane şi datată de autor: Iaşi 30 Noiembrie 1851, pagina a noua conţine Lămurirea prescurtărilor. Aceste prescurtări se referă la originea cuvântului. Autorul precizează şi faptul că a utilizat între paranteze explicaţii referitoare la „cuvinte cu care este legat ori întrebuinţat termenul descris, ori cuvinte neînţelese cum se cade”. 
Dicţionarul conţine 306 pagini frumos tipografiate cu litere chirilice amestecate cu cele latine aşa cum se practica în acea perioadă de tranziţie. Ultimele patru pagini prezintă „Numele D-lor prenumeraţi la Disionăraşul Românesc, după şirul alfabetului” . 
Numărul celor care intenţionau să cumpere acest dicţionar  achitând în avans, este de 71 persoane. Printre aceştia, cap de listă îl găsim pe Vasile Alecsandri, urmat de vornici, spătari, medelniceri, egumeni, căpitani, profesori etc. Nume sonore precum familiile Carp, Hurmuzachi, Filaret Scriban – rectorul Seminarului de la Socola.
Teodor Stamati se recomandă în prima filă cu titlul de: ”Doctor  de filozofie, şi de frumoasele arte, profesor public de fizică şi de istoria naturii, mădulariu efectiv al societăţii de medici şi naturişti din Principatul Moldovei”. 
Teodor Stamati (1812-1852) este prezentat în Mica Enciclopedie astfel: fizician şi naturalist român. Profesor de fizică şi istorie naturală la Academia Mihăileană. Lucrări şi manuale de fizică, mineralogie, botanică şi de popularizare a ştiinţei; a pus bazele fizicii elementare şi a înfiinţat primul laborator de fizică experimentală (1840). Lucrări lexico-grafice („Disionăraş de cuvinte tehnice”).
Gheorghe Asachi alături de  epitropii Veniamin Costache, Mihai Sturdza şi Costache Mavrocordat pregătesc reorganizarea învăţământului românesc din Moldova, distrus de tulburările din 1821.
 În data de 28 martie 1828, domnitorul Ioan Sandu Sturdza semnează anafora pentru deschiderea şcolii domneşti de la Trei Erarhi. Adresa domnească către epitropie din 4 aprilie 1828 vorbeşte de „câteva sute de şcolari”, dar bursieri nu erau decât 12 printre care îl găsim şi pe Teodor Stamati, în vârstă de 15 ani, fiu de preot. 
La 15 ianuarie 1832, în urma propunerii lui Gh. Asachi, Epitropia anunţă crearea unui curs de trei luni: „pentru pregătirea candidaţilor la profesoratul şcoalelor începătoare de pe la ţinuturi”, în care să urmeze cursurile predate de profesorii gimnaziului vasilian. Aceste cursuri intense au funcţionat în perioada 15 februarie până la 15 mai, iar printre elevi îl găsim şi pe Teodor Stamati. 
Urmează o practică la gimnaziu, după care pe data de 16 iulie 1832 are loc examenul unde toţi candidaţii, şapte la număr reuşesc. Teodor Stamati este numit învăţător la şcoala elementară din Iaşi. 

Gheorghe Asachi propune în august 1833 să se trimită tineri la universităţile din străinătate pentru perfecţionare, pentru a deveni buni profesori în viitorul apropiat. Din această grupă  de şase tineri face parte şi Teodor Stamati. 
Epitropia hotărăşte trimiterea la Viena a celor şase tineri în scopul mărturisit de „ ... a da numiţilor mijloace ca înzestrându-se cu noi folositoare ştiinţe, să fie în stare de a face patriei slujbe pentru creşterea şi luminarea ce au primit.” 
Astfel Teodor Stamati urmează cursurile la Viena de filozofie şi în special matematica, fizica şi istoria naturală timp de patru ani. Doctorul  A. C. Popp din Viena este însărcinat de epitropie să supravegheze pe bursieri şi să expedieze rapoarte trimestriale asupra activităţii lor. Astfel se pregăteau profesorii pentru viitoarea Academie Mihăileană. 
Paralel se înfiinţează la 1 martie 1828 institutul profesorului francez Victor Cunin, unde studiază A. I. Cuza, Vasile Alecsandri, Matei Milo, Alex. Mavrocordat şi M. Kogălniceanu.
Din raportul întocmit de dr. Popp reiese că Teodor Stamati urmează şi cursurile universitare de la Heidelberg pentru a obţine titlul de doctor. 
Reîntors în ţară, în toamna anului 1838, îl găsim pe Teodor Stamati printre membrii comitetului academic cu titlul de ”profesor de fizică şi înaltă matematică”, iar la 17 septembrie 1838, domnitorul îi aprobă numirea definitivă ca profesor. 
Epitropia obligă tinerii profesori să asiste la cursurile lui Teodor Stamati pentru a căpăta noi cunoştinţe. Leafa profesorului creşte de la 1800 lei în 1838, la 6000 lei în 1839 şi 8000 lei în 1842.
Pe Teodor Stamati îl găsim în comitetul academic pentru „a cerceta situaţia şcolară a candidaţilor la internat” conform legii din 1839. 
Reforma învăţământului sub presiunea curentului rusofil provoacă mari nemulţumiri în cadrul corpului didactic. Comitetul academic în frunte cu Ion Ghica, în care îl găsim şi pe T. Stamati, hotărăşte: „predarea obligatorie a limbii elene şi latine, iar pentru învăţături înalte este obligatoriu limba franceză şi germană, iar limba rusă rămâne facultativă”. 
Acest lucru dovedeşte curajul profesorilor de a-şi impune voinţa contra influenţei supărătoare a consulului rus. În anul şcolar 1845-1846 la colegiu, T. Stamati predă fizica şi mineralogia, iar în anul şcolar 1846-1847 predă fizica şi chimia la Institutul Francez condus de A. Malgouverne. 
În această perioadă dificilă pentru Moldova, paharnicul T. Stamati solicită domnitorului gratuitate pentru copii care urmează Institutul Vasilian, lucru pe care domnitorul îl aprobă. Este numit director al şcolii de fete dar nu funcţionează în această calitate decât până la data de 17 decembrie 1850, când îşi dă demisia. 
Publică în Albina românească, între anii 1839 şi 1847, o serie de observaţii meteorologice, iar pasiunea lui pentru construirea unor orologii solare era bine cunoscută începând cu anul 1843. Interesul pentru acest domeniu este legat şi de observaţiile sale asupra eclipselor de soare, cum sunt cele din anii 1847 şi 1851.
Conştient de lipsa manualelor în limba română, publică principala sa lucrare Fizica elementară (1849), care constituie primul manual de fizică tipărit în româneşte şi care a contribuit la formarea unei terminologii româneşti de fizică. 
Alte lucrări, precum Manualul de istorie naturală (1848); Disionăraşul românesc de cuvinte tehnice (1851) şi Vocabulariu de limba germană şi română (1852), au contribuit cu siguranţă la formarea noilor intelectuali moldoveni. 
Pentru meritele sale didactice, în 1848 este ridicat la rangul de paharnic, care era al 8-lea rang boieresc din Moldova.
Credem că venirea ardelenilor în posturi importante la conducerea învăţământului din Moldova din acea perioadă, cum ar fi August Treboniu Laurean şi Simion Bărnuţiu, au creat condiţiile favorabile pentru ca T. Stamati să înceapă publicarea manualelor şi a dicţionarelor, atât de necesare unui început de drum românesc în educarea tinerilor.
Decesul surprinde pe Teodor Stamati în plină activitate creatoare în data de 13 decembrie 1852.
În Precuvântare, Teodor Stamati motivează foarte plastic necesitatea acestui dicţionar referindu-se la limba română degradată de incluziunile greceşti şi ruseşti în special: „ Ce aţi zice dacă vi s-ar înfăţoşa acum într-o societate o persoană îmbrăcată cu nişte veşminte din mai multe bucăţi de straie din deosebite epoci şi ţări? Aşa de exemplu straiele: o mânecă de caţaveică, alta de surtuc, gulerul din mundir. Pantalonii: un crac de şalvari şi altul de iţari....Desigur că nu v-aţi pute ţine râsul privind o aşa pestriţitură”.
        Dacă analizăm dicţionarul putem constata foarte multe lucruri interesante. Dar înainte de a trece la această analiză, trebuie să spunem că acest Disionăraş a constituit subiectul unei cercetări foarte aprofundate a doamnei Estelle Variot, care prin lucrarea „Un moment significatif de l’influence francaise sur la langue roumaine: Le dictionaire de Teodor Stamati, Iassy, 1851” a obţinut titlul de doctor, la Université d-Aix-Marseille.
Teza a fost susţinută în 1996: membrii juriului: Valeriu Rusu-director de cercetări; G.Taverdet; J. C. Bouvier. „Obiectivul tezei a fost să demonstreze imensa bogăţie a acestei opere lexicologice care este atât un revelator cât şi o oglindă a societăţii române a epocii respective”, mărturiseşte autoarea tezei de doctorat.
          Enciclopedia  utilizată de T. Stamati se pare că a fost cea redactată de Diderot şi d’Alembert, dat fiind definiţiile cuvintelor Enciclopedie şi Enciclopedic (pag. 87) şi prezenţa altor cuvinte în dicţionar *, de unde Stamati a selectat acele cuvinte tehnice pe care le-a considerat utile pentru împrospătarea limbii române.
· Numărul de cuvinte introduse de Stamati în Disionăraş sunt de 4290 de cuvinte.* Fiecare cuvânt care îşi schimbă a doua literă este evidenţiat tipografic prin caractere accentuate, asta pentru a facilita depistarea mai rapidă a cuvintelor, obicei abandonat dar înlocuit în dicţionarele moderne cu indicarea unui grup de trei litere la partea superioară a filei.
· Domeniile abordate pentru care Stamati a făcut selecţia cuvintelor este destul de cuprinzătoare: gramatică, drept, medicină, matematică, astronomie, agricultură, fizica şi chimia, diplomaţie, armată, jocul de cărţi, îmbrăcăminte, filozofie, religie, comerţ şi finanţe, transport etc.
· Se poate constata o abordare diferită a explicaţiilor corespunzătoare cuvintelor din drept, medicină, comerţ şi finanţe unde explicaţiile sunt de o acurateţe demnă de toată lauda, în comparaţie cu explicaţiile date pentru cuvintele din domenii precum: îmbrăcăminte, mobilier, transport etc. Se pune întrebarea firească dacă Stamati a fost ajutat de specialişti din aceste  domenii pentru a da cele mai nimerite explicaţii cuvintelor din domeniul fiecăruia?
· Este firesc să găsim la explicarea cuvintelor termeni învechiţi, dintre care unii din ei sunt încă specificaţi în Dex, printre care amintim: angarale, daravele, duducă, misie, culpaş, scarp, hiritisi, firitisi, sibarit, meremetisire, parmaclacuri, diată, besactea, tulpan, panegiric, orcan, promitisit, bagdadie,etc.
       -  Cuvintele franţuzeşti din enciclopedia mai sus amintită, în speranţa lui Stamati că vor fi folosite şi ulterior asimilate, s-a dovedit în general bine alese. Dar au fost o serie de cuvinte franţuzeşti, care nu au fost asimilate cum ar fi: adieu, impromptiu, mur, anuance, olive, pacfond, paraplui, parasol, paratoner, parnas, seanse, suicid, facton, supea, felonie, şemizetă, etc.**

· Cu toate că scopul acestui dicţionar mărturisit de Stamati a fost acela de a elimina grecismele şi rusismele cât şi combinaţia dintre acestea, totuşi a strecurat cuvinte din această categorie pentru a explica cât mai clar la acea vreme cuvintele selectate in dicţionar. De exemplu: doclad, dopros, brudică, delă, privaz, cacerdicesc, cvartal, paradoseşti, docladaricesc,etc.

· Constatăm introducerea în dicţionar a unor cuvinte italiene contemporane cu autorul, cum ar fi:  parmezan, rizico, basta, dacapo, etc., mult prea puţine pentru a crede că Stamati ar fi consultat şi un dicţionar italian.
· Dar Teodor Stamati a introdus şi cuvinte care cu siguranţă nu provin din dicţionarul lui Diderot cum ar fi: promitisit, paradoseşti, scarp, răpştitor, firitisi, besactea, cea ce denotă fie o contribuţie personală pentru a explica mai precis unele cuvinte utilizate la acea dată, fie o altă sursă de inspiraţie.
        - Dicţionarul ne oferă şi surpriza unui curs valutar cum ar fi pentru: dolar = 16 lei, 109 lei = 3 galbeni, sterlină = doi galbeni, franc = trei lei dar şi a unei unităţi de măsură pentru greutate; litră = măsură franţuzească care cuprinde trei litri de a noastre.**
· Teodor Stamati nu a ezitat să introducă în dicţionar explicaţiile necesare pentru unele jocuri de cărţi cum ar fi: boston, vist(viitorul bridge), pasienţă, taroc, faraon, dar şi unele expresii utilizate în special la bridge: şlem, licitaţie, rober, singlinton, treflă, pică.
· Dar una din cele mai interesante observaţii o constituie utilizarea cuvintelor populare în acea perioadă, la explicaţia unor cuvinte: 
Balcon - cerdac                             balon, glob - boambă mare

Balustradă - parmaclâc                 bancă - laiţă

beretă – căciulă mare                  pişcot – posmag

botine – ciuboţele                       galerie – cerdac lung

deplorabil – vrednic de plâns     defect – meteahnă

doleanţă – jălanie                       convexitate – bulbucăşie
epigramă – derâdere pişcătoare  idiot – ţăran verde necioplit

injurat – ocărît, suduit                pori – bortiţe în piele

frizer – încreţitorie de păr          redingotă – surtuc

reflectez – cuţitare adâncă          succes – ispravă fericită

superficial – pospăit                   surpriză – găbuire fără de veste

ţigară – sulurele de tiutiun         circumspect – luătorie aminte

Ce este interesant este şi faptul că în piaţa de zarzavaturi din Roman încă se  utilizează cuvântul boambă pentru fasolea rotundă şi mare.
· O caracteristică a limbi române utilizată în Moldova o constituie diminutivele care din fericire şi-au păstrat autenticitatea şi acum în Basarabia. Gingăşia acestor diminutive scoate în evidenţă bunătatea tradiţională şi delicateţea basarabenilor care utilizează în continuare diminutivele, chiar şi la denumirea unor magazine. În dicţionarul lui Teodor Stamati am găsit nenumărate asemenea exemple de diminutive precum: stâlpuşori, ciuboţele, uşiţă, odăiţă, cărticică, chiliuţă, căsuţă, măntăluţă, scândurică, găinuşă, frunţişoară, ţărmuraş etc.  
· Inevitabil pentru o asemenea lucrare de început am găsit şi multe greşeli de tipografie pe care din diferite motive Teodor Stamati nu a reuşit să le evite. Sunt greşeli provocate de neînţelegerea de către tipograf a literelor sau confundarea lor din manuscrisul autorului.
·  Un lucru greu de explicat îl constituie nenumăratele cuvinte rămase neexplicate şi grupate câte 8 până la 60 de cuvinte, cum sunt cele de la paginile 81 şi 231. Este inutil să facem presupuneri pentru a înţelege aceste lipsuri, care evident au fost introduse pentru a fi explicate şi nu lăsate cu aceiaşi denumire. Ce le caracterizează este faptul că toate au indicate litera v care nu apare în lista de explicaţii a abrevierilor utilizate.
·  Pentru primul dicţionar tehnic românesc este normal să găsim şi explicaţii neconforme cu realitatea, dar aceste confuzii sunt foarte puţine.

    Dar aşa cum spunea însuşi autorul conştient de neajunsurile întâmpinate la redactarea disionăraşului: „Primiţi-l cu îngăduinţă şi îndepliniţi cu blândeţe  neajunsurile lui” - să recunoaştem efortul întreprins de Teodor Stamati şi mai ales faptul că a utilizat cel mai bun model de a explica termenii atât de utili societății  moldovenești, care se afla în pragul înfiinţării Universităţii de la Iaşi. 
Apariţia acestui dicţionar românesc tehnic a fost un eveniment important pe care noi îl aniversăm acum la 155 de ani de la apariţie.
Radu Moţoc    2006
* Informaţia este oferită de doamna Estelle Variot

** Scrierea cuvintelor este identică cu a dicţionarului

· Estelle Variot,”Un moment significatif de l’influence francaise sur la longue roumaine: Le dictionnaire de Teodor Stamati, Iassy, 1851”, Presses Universitaires de Septentrion, 3 tomes, Villeneuve d’Ascq, 1997, 1494 p.

